สปสช. ตรวจโควิด-19 เชิงรุก ด้วยชุดทดสอบอย่างง่าย
นายแพทย์จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า ชุดทดสอบอย่างง่าย Rapid Test ชนิด Antigen เป็นการตรวจเพื่อมุ่งหวังการค้นหาผู้ป่วยอย่างรวดเร็ว โดยนโยบายของกระทรวงสาธารณสุขจะใช้เป็นการตรวจเบื้องต้น เพราะสถานการณ์ปัจจุบันมีความต้องการตรวจเชื้อเป็นจำนวนมากและบริการไม่เพียงพอ ประกอบกับจำนวนผู้ติดเชื้อในชุมชนมีจำนวนมากขึ้น และได้วางแนวทางให้รักษาตัวที่บ้าน Home Isolation โดยเมื่อทราบผลว่าติดเชื้อ สปสช.จะจับคู่คลินิก ศูนย์บริการสาธารณสุข โรงพยาบาลส่งเสริมสุขภาพตำบลใกล้บ้านเข้าไปดูแล จะจัดส่งอาหารให้วันละ 3 มื้อ เครื่องวัดไข้และเครื่องวัดระดับออกซิเจนในเลือด รวมถึงยาฟ้าทะลายโจร โดยมีบุคลากรทางการแพทย์ทำวิดีโอคอล ติดตามประเมินอาการวันละ 2 ครั้ง กรณีที่ผู้ป่วยอาการแย่ลง หรือเปลี่ยนเป็นผู้ป่วยในกลุ่มสีเหลืองและสีแดง จะส่งต่อผู้ป่วยไปรับรักษาในโรงพยาบาลทันทีสปสช.วางแผนตรวจเชิงรุกในช่วง 14 วันนี้ หากจำนวนผู้ติดเชื้อมีเพิ่มมากขึ้น เนื่องมาจากมาตรการการตรวจค้นหาผู้ที่ติดเชื้อและลดจำนวนผู้ป่วยที่ได้เตรียมการไว้แล้ว และจะประกาศจุดตรวจเพิ่มเติม เพื่อให้ประชาชนเข้าถึงการตรวจได้ง่ายขึ้น ลดความแออัดที่จุดตรวจ โดยบริการฟรีไม่มีค่าใช้จ่าย สอบถามข้อมูลเพิ่มเติมได้ที่สายด่วน สปสช. โทร. 1330